深圳市

深圳市，別稱鵬城，廣東省轄副省級市、經濟特區。明洪武中，築大鵬守禦千戶所城於此，因有「鵬城」之號。其地居珠江口東岸，南隔深圳河而界香港，北接東莞、惠州兩市，西臨伶仃洋，東瀕南海。昔與香港同屬寶安縣，本嶺南邊陲。自英人割佔香港，遂以深圳河為界。及至改革開放，闢為特區，由是拔田疇而營都邑，百業驟興，廣廈連雲。其營造之疾，時人謂之「深圳速度」。今其地狹而人稠，商賈輻輳，位列中土四大都會。復定為先範，期以推轂大灣區之經略。 地理 位五嶺之陽，珠江之左。東西凡長百六十餘里，南北最窄二十餘里，方近九十里。境佈層巒，山川相繆，林木蒼鬱。其東諸峰，傲立海天，蜿蜒險峻，有梧桐山高三百丈，雲靄明滅，盡瞰全城。市區岡陵相間，有蓮花山，上立鄧小平像。西則豁然，地平土沃，向桑田儼然，物阜漁豐，珠江入海衝積之餽也。南海東西環抱，諸灣棋布。其西大鏟灣、深圳灣緣伶仃洋，水波安瀾；東大鵬灣、大亞灣面外海，鱷浪濤濤。 沿革 本百越地。秦平嶺南，隸南海郡。漢始置鹽官。晉咸和六年，分南海立東官郡，始置寶安縣，治南頭。隋開皇十年，省寶安入東莞縣。唐開元中，設屯門鎮於南頭，扼海道咽喉。宋季厓山之敗，帝昺赴海，骸瘞南山赤灣，今陵尚存。 明洪武中，置南頭、大鵬二千戶所，防備海患，乃「鵬城」得名之始。正德九年，佛郎機寇南頭，官軍擊卻之，是為「屯門海戰」。萬曆元年，析東莞復立縣，賜名新安，取「革故鼎新，去危為安」之義。清康熙初，厲行遷海，邑境幾廢，八年乃復界。及道光、光緒間，英吉利兵臨，清廷屢挫，定約割地，香港、九龍先後入英，復租借新界，縣土太半淪夷。 宣統三年，廣九鐵路成，設驛於深圳墟。民國三年，以與河南新安同名，復舊稱寶安。抗戰間，三陷於日，縣治迭播東莞等地。共和國肇建，邊塞嚴鎖。西元一九五三年，以深圳墟綰轂省港，水陸交會，遂徙治焉。嗣後內地屢罹浩劫，而香港商貿日興，邑民趨利避禍，多越境南奔，溺死山海者無算，世稱「大逃港」。 建置 西元一九七九年，撤寶安縣，更名深圳市。明年，闢臨港一隅，為經濟特區。時國是初定，弛海禁，招客商，創大陸未有之制。未幾，商賈輻輳，百業始興。一九八四年，鄧小平南巡，善其成效，遂倡其法於全國。一九八七年，首創鬻地之制。一九八八年，擢為副省級市。後復設商業保險及證券交易所。然變法稍亟，物議沸騰。值己巳之變，海內震盪，東歐劇變，國策有徘徊之勢。一九九二年，鄧氏復南巡諸省，力排眾議，申明定製，改革之議遂決。二〇〇四年，盡化鄉村為坊巷，境內遂無村落。二〇一〇年，擴特區至全市，尋廢「二線關」。二〇一一年，主辦第二十六屆大運會。二〇一五年，復設自由貿易區於前海。建市數十載，聚四方之民，戶口較初增近百倍，財賦萬倍。二〇一八年，計其食貨歲入，已軼乎省、港。其地工商極盛，百工、泉府諸業甲於海內。官府覈定是處，爲社會主義之先範。又設粵港澳大灣區，而謂是處引擎也。 政區 深圳市北界襲寶安舊制，唯龍崗、坪山清時屬歸善縣。循《拓港界約》，南以后海灣、深圳河、大鵬灣界香港。內轄九區，為：福田、羅湖、南山、鹽田、寶安、龍崗、龍華、光明、坪山，其前四者乃原特區境也，外與汕尾共領深汕。市治福田。 它典 深圳市政府 引據 深圳概覽 互聯網檔案館存錄，時二〇二一年六月二十三日。 深圳歷史沿革 社會主義先行示範區 全球都市列表 大逃港 經濟特區建設 互聯網檔案館存錄，時二〇一七年九月七日。 鄧小平南巡 創新之都